JMART ไตรมาส 1 รายได้ 3.51 พันลบ. โต 22% รับธุรกิจขายมือถือขยายตัว!
JMART ไตรมาส 1 กวาดรายได้ 3.51 พันลบ. โต 22% อานิสงส์รายได้ในส่วนของธุรกิจจัดจำหน่ายมือถือที่เติบโตได้ดี
JMART ไตรมาส 1 กวาดรายได้ 3.51 พันลบ. โต 22% อานิสงส์รายได้ในส่วนของธุรกิจจัดจำหน่ายมือถือที่เติบโตได้ดี
13 พ.ค. 2565

บริษัท เจ มาร์ท จำกัด (มหาชน) หรือ JMART รายงานผลการดำเนินงานงวดไตรมาส 1/2565 สิ้นสุดวันที่ 31 มี.ค.2565 ดังนี้

บริษัทฯ มีผลกำไรสุทธิไตรมาส 1/2565 อยู่ที่ 325.12 ล้านบาท โดยคิดเป็นอัตรากำไรสุทธิ อยู่ที่ร้อยละ 9.30 และคิดเป็นอัตรากำไรต่อหุ้น อยู่ที่ 0.233 ทั้งนี้หากเปรียบเทียบกับไตรมาส 1/2564 ที่ผ่านมาซึ่งมีกำไรพิเศษจากการเปลี่ยนแปลงสัดส่วนการถือหุ้นในบริษัท KBJ Capital มูลค่า 66 ล้านบาท จะทำให้การเติบโตของกำไรสุทธิอยู่ที่ระดับร้อยละ 22
โดยบริษัทฯ มีรายได้รวมอยู่ที่ 3,512.50 ล้านบาท เพิ่มขึ้นจากช่วงเดียวกันของปีก่อนหน้า 629.50 ล้านบาท หรือเพิ่มขึ้นร้อยละ 21.80 ซึ่งการเพิ่มขึ้นของรายได้ของกลุ่มบริษัทมีผลจากการเติบโตของรายได้ในส่วนของธุรกิจจัดจำหน่ายมือถือที่เติบโตได้ดี มีรายละเอียดดังนี้
1.รายได้จากสัญญาที่ทำกับลูกค้า อยู่ที่ 2,431.2 ล้านบาท เพิ่มขึ้น 377.20 ล้านบาท หรือร้อยละ 18.40 จากช่วงเดียวกันของปีก่อนหน้า โดยเป็นผลจากการเติบโตของธุรกิจจัดจำหน่ายมือถือของบริษัท เจ มาร์ท โมบาย จำกัด จากการขยายช่องทางการจัดจำหน่ายผ่านทาง Synergy
2.รายได้ดอกเบี้ยจากเงินให้สินเชื่อจากการซื้อลูกหนี้ และเงินให้สินเชื่อ และกำไรจากเงินให้สินเชื่อจากการซื้อลูกหนี้ ซึ่งเป็นรายได้ในส่วนของธุรกิจการเงินทั้งในส่วนของเจเอ็มที อยู่ที่ 951.90 ล้านบาท เพิ่มขึ้น 212.90 หรือเพิ่มขึ้นร้อยละ 28.80 เนื่องจากการจัดเก็บหนี้ด้อยคุณภาพได้มากขึ้น
3.รายได้ค่าเช่า อยู่ที่ 70.70 ล้านบาท เพิ่มขึ้น 19.90 ล้านบาท หรือร้อยละ 39.20 จากช่วงเดียวกันของปีก่อนหน้า ซึ่งเป็นผลจากการเปิดศูนย์การค้าแห่งใหม่ในส่วนธุรกิจของ เจเอเอส แอสเซ็ท
4.รายได้จากการรับประกันภัย อยู่ที่ 58.70 ล้านบาท เพิ่มขึ้น 19.50 ล้านบาท หรือร้อยละ 49.70 โดยเป็นรายได้ที่เกิดขึ้นจากการจัดทำงบการเงินรวมของบริษัทย่อยในธุรกิจประกันภัยซึ่งมีการเติบโตของยอดขายเพิ่มขึ้น ทั้งช่องทางของบริษัทเอง และบริษัทในกลุ่มเจมาร์ท
นอกจากนี้บริษัทฯ มีอัตรากำไรขั้นต้น อยู่ที่ 1,065.8 ล้านบาท เพิ่มขึ้นร้อยละ 19.10 เมื่อเทียบจากช่วงเดียวกันของปีที่ผ่านมา โดยเป็นผลจากการเติบโตของรายได้ในแต่ละส่วนงานธุรกิจหลัก